DECIZIA COMISIEI
din 13 noiembrie 2007
de adoptare, în temeiul Directivei 92/43/CEE a Consiliului, a primei liste actualizate a siturilor de importanţă comunitară pentru regiunea biogeografică continentală
[notificată cu numărul C(2007) 5403]
(2008/25/CE)
COMISIA COMUNITĂŢILOR EUROPENE,
având în vedere Tratatul de instituire a Comunităţii Europene,
având în vedere Directiva 92/43/CEE a Consiliului din 21 mai 1992 privind conservarea habitatelor naturale şi a speciilor de faună şi floră sălbatică (1), în special articolul 4 alineatul (2) al treilea paragraf,
întrucât:
(1)
Regiunea biogeografică continentală, menţionată la articolul 1 litera (c) punctul (iii) din Directiva 92/43/CEE, cuprinde teritoriul Luxemburgului, părţi din teritoriul Austriei, al Belgiei, al Bulgariei, al Republicii Cehe, al Danemarcei, al Franţei, al Germaniei, al Italiei, al Poloniei, al României, al Sloveniei şi al Suediei, astfel cum sunt specificate în harta biogeografică aprobată la 25 aprilie 2005 de către comitetul înfiinţat în temeiul articolului 20 din directiva respectivă, denumit în continuare „Comitetul pentru habitate”.
(2)
În contextul unui proces iniţiat în 1995, este necesară realizarea unor progrese în cadrul actual al reţelei Natura 2000, care reprezintă un element crucial al protejării biodiversităţii în Comunitate.
(3)
O listă iniţială a siturilor de importanţă comunitară pentru regiunea biogeografică continentală, în temeiul Directivei 92/43/CEE, a fost adoptată prin Decizia 2004/798/CE a Comisiei (2). În temeiul articolului 4 alineatul (4) şi al articolului 6 alineatul (1) din Directiva 92/43/CEE, statul membru respectiv desemnează siturile incluse în lista siturilor de importanţă comunitară pentru regiunea biogeografică continentală în calitate de arii speciale de conservare cât mai curând posibil şi în termen de maximum şase ani, stabilind priorităţile şi măsurile de conservare necesare.
(4)
În contextul unei adaptări dinamice a reţelei Natura 2000, listele siturilor de importanţă comunitară sunt reexaminate. Prin urmare, actualizarea acelei liste iniţiale este necesară.
(5)
Pe de o parte, actualizarea listei iniţiale a siturilor de importanţă comunitară pentru regiunea biogeografică continentală este necesară pentru a include situri suplimentare care au fost propuse din 2004 de către statele membre ca situri de importanţă comunitară pentru regiunea biogeografică continentală în înţelesul articolului 1 din Directiva 92/43/CEE. Obligaţiile care rezultă din articolul 4 alineatul (4) şi articolul 6 alineatul (1) din Directiva 92/43/CEE sunt aplicabile cât mai curând posibil şi în termen de maximum şase ani de la adoptarea primei liste actualizate a siturilor de importanţă comunitară pentru regiunea biogeografică continentală.
(6)
Pe de altă parte, actualizarea listei iniţiale a siturilor de importanţă comunitară pentru regiunea biogeografică continentală este necesară pentru a reflecta modificările în sit în conformitate cu informaţiile prezentate de statele membre în urma adoptării listei comunitare. În acest sens, prima listă actualizată de situri de importanţă comunitară pentru regiunea biogeografică continentală reprezintă o versiune consolidată a listei iniţiale a siturilor de importanţă comunitară pentru regiunea biogeografică continentală. Cu toate acestea, ar trebui subliniat că obligaţiile care rezultă din articolul 4 alineatul (4) şi articolul 6 alineatul (1) din Directiva 92/43/CEE sunt aplicabile cât mai curând posibil şi în termen de maximum şase ani de la adoptarea listei iniţiale a siturilor de importanţă comunitară pentru regiunea biogeografică continentală.
(7)
Prezenta decizie nu face referire la teritoriile Bulgariei şi României, care au aderat la Uniunea Europeană în 2007, deoarece aceste state membre au transmis Comisiei propunerile pentru situri ulterior aderării.
(8)
Pentru regiunea biogeografică continentală, listele siturilor propuse ca situri de importanţă comunitară în înţelesul articolului 1 din Directiva 92/43/CEE au fost transmise Comisiei în perioada noiembrie 2003-septembrie 2006 de către Austria, Belgia, Republica Cehă, Danemarca, Franţa, Germania, Italia, Luxemburg, Polonia, Slovenia şi Suedia în conformitate cu articolul 4 alineatul (1) din directivă.
(9)
Listele de situri propuse au fost însoţite de informaţii referitoare la fiecare sit, furnizate pe baza formularului stabilit prin Decizia 97/266/CE a Comisiei din 18 decembrie 1996, privind formularul-tip pentru siturile propuse ca situri Natura 2000 (3).
(10)
Aceste informaţii cuprind cea mai recentă şi completă hartă a sitului transmisă de statul membru în cauză, denumirea, localizarea şi domeniul de aplicare ale acestuia, precum şi datele care rezultă din aplicarea criteriilor menţionate în anexa III la Directiva 92/43/CEE.
(11)
Pe baza proiectului de listă elaborat de Comisie de comun acord cu fiecare dintre statele membre în cauză, care identifică, în plus, situri care găzduiesc tipuri de habitate naturale prioritare sau specii prioritare, este necesar să se adopte o listă actualizată de situri selectate ca situri de importanţă comunitară pentru regiunea biogeografică continentală.
(12)
Informaţiile privind existenţa şi distribuţia de tipuri şi specii de habitat natural se îmbunătăţesc constant, ca urmare a controlului în conformitate cu articolul 11 din Directiva 92/43/CEE. Prin urmare, evaluarea şi selectarea siturilor la nivel comunitar a fost efectuată prin utilizarea celor mai bune informaţii disponibile în prezent.
(13)
Cu toate acestea, pentru anumite tipuri şi specii de habitat, unele state membre nu au propus un număr suficient de situri care să îndeplinească cerinţele din Directiva 92/43/CEE. Prin urmare, pentru acele specii şi tipuri de habitat nu se poate concluziona că reţeaua este completă. Cu toate acestea, având în vedere întârzierea în primirea de informaţii şi ajungerea la un acord cu statele membre, Comisia consideră că ar trebui să adopte o primă listă actualizată a siturilor care ar trebui examinate în conformitate cu dispoziţiile articolului 4 din Directiva 92/43/CEE.
(14)
Având în vedere că informaţiile privind existenţa şi distribuţia tipurilor de habitat natural din anexa I şi a speciilor din anexa II la Directiva 92/43/CEE care se regăsesc atât în apele teritoriale marine, cât şi în apele marine aflate sub jurisdicţie naţională dincolo de apele teritoriale rămân incomplete, nu ar trebui să se concluzioneze că reţeaua este fie completă, fie incompletă. Lista ar trebui revizuită, după caz, în conformitate cu prevederile articolului 4 din Directiva 92/43/CEE.
(15)
Din motive de claritate şi transparenţă, Decizia 2004/798/CE ar trebui înlocuită.
(16)
Măsurile prevăzute în prezenta decizie sunt conforme cu avizul Comitetului pentru habitate,
ADOPTĂ PREZENTA DECIZIE:
Articolul 1
Prima listă actualizată a siturilor de importanţă comunitară pentru regiunea biogeografică continentală în conformitate cu articolul 4 alineatul (2) al treilea paragraf din Directiva 92/43/CEE este prezentată în anexa la prezenta decizie.
Articolul 2
Decizia 2004/798/CE se abrogă.
Articolul 3
Prezenta decizie se adresează statelor membre.
Adoptată la Bruxelles, 13 noiembrie 2007.